**Tájékoztató**

**az idegenforgalmi adóról, a kapcsolódó kötelezettségekről, az ellenőrzésekről**

Ezen tájékoztató az idegenforgalmi adóra vonatkozó szabályok megismerését és betartását segíti.

Dömsöd Nagyközségi Önkormányzat Képviselő-testülete az Alaptörvény 32. cikk (2) bekezdésében és a helyi adókról szóló 1990. évi C. törvény 1. § (1) bekezdésében kapott felhatalmazás alapján, az Alaptörvény 32. cikk (1) bekezdésének a) és h) pontjában, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 13. pontjában meghatározott feladatkörében eljárva megalkotta az idegenforgalmi adóról szóló 15/2015. (XI.30.) önkormányzati rendeletét.

***Dömsöd településen bevezetésre került az idegenforgalmi adó.***

1. **Idegenforgalmi adó** fizetési kötelezettség terheli azt a magánszemélyt, aki nem állandó lakosként az önkormányzat illetékességi területén legalább egy vendégéjszakát eltölt.
2. Az adó mértéke 2016. évben személyenként és vendégéjszakánként 250 Ft.

**Beszedésre kötelezett:**

* A fizetendő adót a szálláshely ellenérték fejében történő átengedése esetén a szállásdíjjal együtt a szállásadó,
* a szálláshely vagy bármely más ingatlan ingyenesen történő átengedése esetén a szálláshellyel, ingatlannal rendelkezni jogosult az ott tartózkodás utolsó napján szedi be.

Az adóbeszedésre kötelezettnek az általa beszedett idegenforgalmi adóról a tárgyhónapot követő hó 15. napjáig bevallást kell tennie és a beszedett adót be kell fizetnie az Önkormányzat idegenforgalmi adó számlájára.

***A fizetendő idegenforgalmi adót az adóbeszedésre kötelezett akkor is befizetni tartozik, ha annak beszedését elmulasztotta.***

A beszedett idegenforgalmi adóról – a tárgyhót követő hónap 15-éig – a Dömsöd Polgármesteri Hivatalban kérhető, vagy az [www.domsod.hu](http://www.domsod.hu) honlapról letölthető formanyomtatványon **bevallást** kell benyújtani.

A helyi adókról szóló 1990. évi C. törvény(továbbiakban Htv.)31. § szabályozza a tartózkodási időutáni idegenforgalmi adókötelezettség alóli mentesség eseteit az alábbiak szerint:

* a 18.életévét be nem töltött magánszemély;
* a gyógyintézetben fekvőbeteg szakellátásban részesülő vagy szociális intézményben ellátott magánszemély;
* a közép-és felsőfokú oktatási intézménynél tanulói vagy hallgatói jogviszony alapján, hatóság vagy bíróság intézkedése folytán, a szakképzés keretében, a szolgálati kötelezettség teljesítése, vagy a településen székhellyel, vagy telephellyel rendelkező vagy a helyi adókról szóló 1990. évi C. törvény 37. §-ának (2) bekezdése szerinti, ideiglenes jellegű iparűzési tevékenységet végző vállalkozó esetén vállalkozási tevékenység vagy ezen vállalkozó munkavállalója által folytatott munkavégzés céljából az önkormányzat illetékességi területén tartózkodó magánszemély, továbbá
* aki az önkormányzat illetékességi területén lévő üdülő tulajdonosa vagy bérlője, továbbá a használati jogosultság időtartamára a lakásszövetkezet tulajdonában álló üdülő használati jogával rendelkező lakásszövetkezeti tag, illetőleg a tulajdonos, a bérlő hozzátartozója, valamint a lakásszövetkezet tulajdonában álló üdülő használati jogával rendelkező lakásszövetkezeti tag használati jogosultságának időtartamára annak a Polgári Törvénykönyv szerinti hozzátartozója;
* az egyházi jogi személy tulajdonában lévő építményben, telken vendégéjszakát -kizárólag az egyházi jogi személy hitéleti tevékenységéhez kapcsolódó részvétel céljából -eltöltő egyházi személy. Az önkormányzat rendeletében a helyi adókról szóló törvénytől eltérő mentességről nem rendelkezik

Az idegenforgalmi adó beszedésére kötelezettnek a beszedett idegenforgalmi adó kapcsán ***nyilvántartást kell vezetnie.***

A nyilvántartásnak – vendégkönyvnek - tartalmaznia kell:

* a szálláshely megnevezését és címét,
* a vendég személyazonosító adatait ( név, születési hely, születési idő, lakcíme, személyi igazolvány (útlevél) száma)
* a szálláson való tartózkodás kezdő- és befejező időpontját,
* külföldi vendég esetén mindezeken túl: annak állampolgárságát, a beutazás helyét és idejét.

A nyilvántartás alkalmas legyen az adó alapjának, az adó összegének, a mentességeknek, a kedvezmények igénybevételének ellenőrzésére, folyamatosan, kihagyás nélkül tartalmazzák az adó, valamint a mentességek, kedvezmények megállapítását megalapozó dokumentumok, bizonylatok hivatkozásait, így:

**-** az életkor igazolására a személyi igazolvány, útlevél, tartózkodási engedély számát,

**-** tanulói, hallgatói jogviszony igazolására a diákigazolvány számát,

**-** munkavégzési célú tartózkodás esetén a vendégnyilvántartás mellé csatolni kell- ellenőrzés esetén be kell mutatni- a munkáltató által kiállított igazolást az idegenforgalmi adó mentességhez.

**-** a szolgálati kötelezettség teljesítése esetén az elrendelő igazolása szükséges.

A nyilvántartást az egyes bevallási időszakok végén le kell zárni, s meg kell állapítani a fizetendő adót.

Dömsöd Nagyközség idegenforgalmi adó beszedési számla száma:

11742070-15393159-03090000

Dömsöd, 2016.02.08 Dr. Bencze Zoltán s.k.

jegyző